ปัจจัยความเสี่ยง

บริษัทฯ
ให้คำมั่นสัญญาว่าจะพัฒนาระบบการบริหารความเสี่ยงให้ครอบคลุมทั้งทางด้านการดำเนินงานและด้านการเงิน
เงื่อนไขของสภาวะเศรษฐกิจ สิ่งแวดล้อม รวมถึงด้านทรัพยากรมนุษย์
ความเสี่ยงที่อาจส่งผลกระทบต่อการดำเนินงานของบริษัทฯ จะมีรายละเอียดดังที่จะได้กล่าวถึง
รวมทั้งการบริหารเพื่อลดความเสี่ยงของแต่ละปัจจัย
ทั้งนี้ความเสี่ยงเหล่านี้อาจจะไม่ใช่ความเสี่ยงทั้งหมด
เนื่องจากอาจมีความเสี่ยงภายนอกที่อยู่นอกเหนือความคาดหมายและไม่สามารถควบคุมได้
ซึ่งอาจจะส่งผลกระทบต่อการดำเนินงานของบริษัทฯ ได้

1.  ปัจจัยความเสี่ยงที่เกี่ยวข้องกับการดำเนินงาน

    1.  ความเสี่ยงจากการล้าสมัยของสินค้าคงคลัง

การจัดหาวัตถุดิบและการวางแผนการผลิตของบริษัทฯนั้นจะเป็นไปตามประมาณการของลูกค้า
ซึ่งจะสามารถปรับเปลี่ยนได้ตามเงื่อนไขของการซื้อขายสินค้า
บริษัทฯได้จัดตั้งทีมงานและระบบการจัดการเพื่อให้สามารถรักษาระดับของสินค้าคงคลังให้สอดคล้องกับความต้องการของลูกค้าได้อย่างเหมาะสม

ขณะเดียวกันบริษัทฯได้นำระบบผลิตตามคำสั่ง (Make to Order) มาใช้เป็นนโยบายผลิตสินค้า
โดยยอดขายส่วนใหญ่จะมาจากการผลิตสินค้าภายใต้ตราสินค้าของลูกค้า (OEM)
ซึ่งมีความเสี่ยงด้านการล้าสมัยของสินค้าคงคลังจำกัด ทั้งนี้อัตราส่วนสินค้าล้าสมัย ณ สิ้นปี 2554
อยู่ที่ระดับร้อยละ 0.90 ซึ่งลดลงจาก ณ สิ้นปี 2553 ซึ่งอยู่ที่ร้อยละ 1.15
อย่างไรก็ตามยอดขายแบบ ODM
ซึ่งจะมีความเสี่ยงในเรื่องการล้าสมัยของวัตถุดิบคงคลังมากกว่าจะส่งผลกระทบเพียงเล็กน้อยต่อบริษัทฯ
เนื่องจากรายได้จากสินค้า ODM เป็นเพียงส่วนน้อยเท่านั้น

บริษัทฯ
มีการวางนโยบายการควบคุมสินค้าคงคลังที่ล้าสมัยอย่างเคร่งครัดโดยการควบคุมตารางการส่งสินค้าและวัตถุดิบเพื่อลดความเสี่ยงได้
วัตถุดิบและสินค้าคงคลังที่ล้าสมัยจะได้รับการประเมินมูลค่าทุกไตรมาสจากผู้สอบบัญชีซึ่งจะเป็นไปตามมาตรฐานการบัญชี
และบริษัทฯจะทำการตัดบัญชีสำหรับสินค้าหรือวัตถุดิบที่ไม่มีการเคลื่อนไหวเกิน 2 ปี

2.  ความเสี่ยงจากการพึ่งพิงลูกค้ารายใหญ่

บริษัทฯจึงมุ่งเน้นการสร้างความสัมพันธ์ที่ยั่งยืนกับลูกค้ามาเป็นเวลานาน
ด้วยการให้บริการด้านเทคโนโลยีใหม่ๆ
และร่วมทำงานอย่างใกล้ชิดอย่างต่อเนื่องเพื่อเพิ่มขีดความสามารถในการแข่งขันให้กับทั้ง 2 ฝ่าย
บริษัทฯคาดว่าลูกค้ารายใหญ่นี้จะยังคงสร้างส่วนแบ่งรายได้หลักให้กับบริษัทฯต่อไปในอนาคต ทั้งนี้ในปี
2554 บริษัทฯมีลูกค้ารายใหญ่ที่มีส่วนแบ่งในยอดขายของบริษัทฯมากกว่าร้อยละ 10 จำนวน 3
รายคิดเป็นร้อยละ 61.08 ของยอดขายรวม
ในขณะเดียวกันบริษัทฯเองยังคงมุ่งมั่นในการพัฒนาสินค้าใหม่และ
ตลาดใหม่ๆอย่างต่อเนื่องเพื่อขยายตลาดให้กว้างขึ้น
โดยการเข้าไปทำตลาดในอุตสาหกรรมใหม่เพื่อลดความเสี่ยงจากการพึ่งพิงลูกค้ารายใหญ่

3.  ปัจจัยความเสี่ยงจากผู้ถือหุ้นรายใหญ่มีอิทธิพลกำหนดนโยบายการบริหารงานของบริษัทฯ

ปัจจุบันคณะกรรมการของบริษัทฯ 4 ท่านได้รับการแต่งตั้งจากผู้ถือหุ้นรายใหญ่คือ Kinpo
Electronics Inc. อย่างไรก็ตาม Kinpo
ไม่สามารถควบคุมมติสำคัญในที่ประชุมผู้ถือหุ้นได้เนื่องจากการลงมติ
ในการผ่านวาระที่สำคัญกำหนดให้ต้องได้รับเสียง 3 ใน 4 ของที่ประชุมผู้ถือหุ้น
หรือการขอมติในเรื่องอื่นๆ
ที่ต้องใช้เสียงส่วนใหญ่ของที่ประชุมผู้ถือหุ้นยกเว้นเรื่องที่กฎหมายหรือข้อบังคับบริษัทฯกำหนด
ดังนั้นผู้ถือหุ้นรายอื่นจึงสามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

4.  ปัจจัยความเสี่ยงจากการมุ่งเน้นปริมาณการสั่งซื้อวัตถุดิบ

บริษัทฯได้จัดตั้งศูนย์การจัดซื้อวัตถุดิบเพื่อให้มั่นใจในตารางการขนส่งที่ตรงเวลาและคุณภาพของคู่ค้าเพื่อลดความเสี่ยงโดยการมุ่งเน้นไปยังคู่ค้าเฉพาะราย
ในขณะที่บริษัทฯได้จัดตั้งศูนย์การตรวจสอบคุณภาพเพื่อทำการตรวจสอบวัตถุดิบอย่างเข้มงวดก่อนนำเข้าสู่กระบวนการผลิต
ทำให้บริษัทฯสามารถรักษาคุณภาพในการผลิตไว้ได้ นอกจากนี้วัตถุดิบที่ซื้อมากจากลูกค้า
(Consigned Material) นั้นก็ต้องผ่านกระบวนการตรวจสอบคุณภาพตามวิธีการของบริษัทฯ
เพื่อลดความผิดพลาดที่อาจจะเกิดขึ้นในกระบวนการผลิต

5.  ปัจจัยความเสี่ยงจากความเพียงพอของเงินทุนหมุนเวียน

เงินทุนหมุนเวียนถือเป็นส่วนสำคัญในการดำเนินกิจการและขยายการเติบโตของธุรกิจซึ่งถือว่าเป็นปัจจัยที่กระทบโดยตรงต่อบริษัทฯ
ทั้งนี้เงินทุนหมุนเวียนจะมาจากการดำเนินงาน เงินกู้ยืมระยะสั้นและระยะยาวจากสถาบันการเงิน
บริษัทฯมีเงินกู้ยืมระยะสั้น ณ วันที่ 31 ธันวาคม 2554 ทั้งสิ้น 15,402.69 ล้านบาท
โดยคิดเป็นรัอยละ 37.69 ของหนี้สิ้นรวมทั้งหมด และ ณ วันที่ 31 ธันวาคม 2554 บริษัทฯ
และบริษัทย่อย มีวงเงินสินเชื่อและเงินกู้ยืมระยะยาวคงเหลือจำนวน 707 ล้านเหรียญสหรัฐ
หรือประมาณ 22,071.27 ล้านบาท
บริษัทฯจึงมีความมั่นใจว่ายังสามารถขยายกิจการให้เติบโตได้ในอนาคต
และทั้งนี้ความต้องการใช้เงินทุนในอนาคตนั้นจะขึ้นอยู่กับแผนการขยายธุรกิจและโอกาสในการเข้าลงทุนในกิจการต่างๆ

2.  ปัจจัยความเสี่ยงที่เกี่ยวข้องกับสภาวะเศรษฐกิจและตลาดเงิน

    1.  ความเสี่ยงจากการผันผวนของดอกเบี้ย

บริษัทฯ
มีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงินและเงินกู้ยืมที่มีดอกเบี้ย
อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาด ในปัจจุบัน
ความเสี่ยงจากอัตราดอกเบี้ยของบริษัทฯและบริษัทย่อยจึงอยู่ในระดับต่ำ
ทั้งนี้อัตราดอกเบี้ยปัจจุบันอยู่ที่ร้อยละ 0.8-4.0
ในขณะที่บริษัทฯมีเงินกู้ยืมทั้งระยะสั้นและระยะยาวจากสถาบันการเงินเพื่อสร้างความมั่นคงในการดำเนินงานของบริษัทฯ

2.  ความเสี่ยงจากอัตราแลกเปลี่ยน

บริษัทฯ มีความเสี่ยงจากอัตราแลกเปลี่ยนที่สำคัญอันเกี่ยวเนื่องจากการซื้อหรือขายสินค้า
และการกู้ยืมหรือให้กู้ยืมเงินเป็นเงินตราต่างประเทศ
เพราะฉะนั้นความผันผวนของอัตราแลกเปลี่ยนในสกุลเงินเหรียญสหรัฐที่อาจจะส่งผลกระทบต่อสถานะการเงินของบริษัทฯได้
อย่างไรก็ดีบริษัทฯได้บริหารอัตราแลกเปลี่ยนโดยการจับคู่ระหว่างสินทรัพย์และหนี้สินที่มีสกุลเงินเดียวกัน
(Naturally hedged) ซึ่งสามารถลดความเสี่ยงในด้านอัตราแลกเปลี่ยนได้ส่วนหนึ่ง

  นอกจากนี้บริษัทฯได้พยายามติดตามสภาวะเศรษฐกิจของโลกและการเคลื่อนไหวของตลาดอัตราแลกเปลี่ยนอย่างต่อเนื่องเพื่อลดความเสียงในการสูญเสียดังกล่าว

3.  ความเสี่ยงที่เกิดจากภัยพิบัติตามธรรมชาติ

ภัยธรรมชาติที่ไม่สามารถคาดการณ์ได้ซึ่งเกิดขึ้นในประเทศญี่ปุ่นและประเทศไทยช่วงปี 2554
ได้ส่งผลกระทบอย่างหลีกเลี่ยงไม่ได้ต่อระบบห่วงโซ่อุปทานในภาคกลุ่มอุตสาหกรรมอีเล็กโทรนิคส์ทั่วโลก
หนึ่งในบริษัทย่อยของเราคือบริษัทแคล-คอมพ์ พรีซิซั่น (ประเทศไทย) จำกัด
ซึ่งตั้งอยู่ในนิคมอุตสาหกรรมไฮเทค จังหวัดพระนครศรีอยุธยา
ก็ไดัรับผลกระทบจากภาวะอุทกภัยเช่นกัน อย่างไรก็ตามบริษัทย่อยดังกล่าวได้ทำประกันภัยคุ้มครองใว้
และสามารถเรียกร้องค่าสินไหมทดแทนในเหตุการณ์ครั้งนี้ได้ นอกจากนี้บริษัทฯ
ได้จัดทำแผนการรับมือกับปัญหาอุทกภัยโดยการยกพื้นที่ทางด้านใต้ของบริษัทฯให้สูงขึ้น
สร้างกำแพงป้องกัน รวมถึงการอบรมความปลอดภัยให้พนักงาน
ก่อนสถานการณ์จะมาถึงและเลวร้ายขึ้น และถึงแม้ว่าโรงงานหลักของบริษัทฯ
จะปลอดภัยจากภาวะอุทกภัยในครั้งนี้
แต่สถานการณ์ดังกล่าวได้ส่งผลกระทบต่อปริมาณการผลิตในไตรมาสที่ 4 ของปี 2554
ประมาณร้อยละ 5-15
ซึ่งเป็นผลกระทบทางอ้อมจากความล่าช้าในการจัดส่งสินค้าให้กับลูกค้าที่ประสบอุทกภัย

ในปัจจุบัน รัฐบาลไทยได้จัดตั้งหน่วยงานเพื่อปรับปรุงแผนการจัดการน้ำให้ดีขึ้น
เพื่อลดความเสี่ยงจากปัญหาอุทกภัยโดยการเพิ่มความแข็งแกร่งในระบบการจัดการน้ำโดยเฉพาะบริเวณใกล้โซนอุตสาหกรรม
และเสริมความแข็งแรงของเขื่อนเพื่อความปลอดภัยและป้องกันบริเวณอุตสาหกรรมในประเทศไทย
ทั้งนี้บริษัทฯยังคงติดตามแผนงานของรัฐบาลอย่างต่อเนื่องรวมทั้งวางแผนป้องกันตัวบริษัทฯเองเพื่อลดความเสี่ยงสำหรับภัยพิบัติที่อาจะเกิดขึ้นในอนาคต